Nina Berrig (KF), 2003-05-15:
Men jeg synes umiddelbart, at det må høre med til det, der hedder kemikalier og luftforurening, at man satser der.
Det er vel også en bevidsthed om, hvordan man bruger det, og hvilke afgifter man lægger på biler, så man præmierer den mest fornuftige brug af dem, men som sagt er jeg ikke så vel befaret i det hjørne.
Nu har de tidligere ordførere pænt takket for forespørgslen.
Det vil jeg naturligvis også gøre, som det sig hør og bør.
Samtidig kan jeg takke for, at jeg har mulighed for i den tid, jeg er inde, at opholde mig så lang tid her i salen
; det kan man jo se som et privilegium.
Vi føler stor forpligtelse til at passe godt på Danmark, og det betyder bl.a. respekt for naturen og for miljøet.
Danmark skal være et foregangsland med hensyn til et godt og sundt miljø med mindst mulig forurening.
Derfor er vi meget tilfredse med at være medansvarlige for den miljøpolitik, som ligger bag »Grøn markedsøkonomi - mere miljø for pengene«.
En grøn markedsøkonomi handler om at få mest muligt miljø for pengene, og der er et stort behov for at få belyst og analyseret mulighederne for i praksis at gøre brug af de markedsorienterede redskaber, som er til rådighed.
Det Konservative Folkeparti lægger meget stor vægt på at respektere de naturgivne ressourcer, og derfor begiver vi os ikke ukritisk ad nye veje, før der ligger en seriøs vurdering af fordele og ulemper ved de foreslåede fornyelser.
Det er meget vigtigt at sammentænke indsatsen på tværs af sektorer samt på tværs af virkemidler.
Den enkelte borgers medleven og interesse er meget central.
Det skal være en hjertesag for alle borgere at passe godt på miljøet.
Princippet om, at forureneren betaler, er et centralt princip.
Andre hensyn er også vigtige, herunder virksomhedernes konkurrenceevne og et stærkt forstærket engagement for at signalere miljørigtige profiler.
Det bør være dyrt at opføre sig forkert i miljøsammenhænge.
Målet er et renere miljø og sundere danskere.
Miljøet påvirker i høj grad vores sundhed både positivt og negativt.
Farlige kemikalier og sygdsomsfremkaldende bakterier og luftforurening er med til at ødelægge vores livskvalitet, og derfor er det så vigtigt at tænke på tværs af sektorer, når mål og nye initiativer iværksættes for at forebygge og begrænse negative miljøpåvirkninger.
Der efterlyses konkrete initiativer, og her kan nævnes kemiske stoffer og produkter, en større bevidsthed i befolkningen og hos producenter, bl.a. via mere og bedre information og kortlægning af uønskede kemikalier, og motivation til en rigtig anvendelse er meget væsentlig. Mere skov og natur for pengene er også et af de steder, hvor vi bør sætte ind.
Det netop indgåede skov- og naturforlig
er et godt eksempel herpå.
Her skal man nu, efter en nøje vurdering af hvilke områder der uden problemer kan bortsælges, forsøge at sætte maks. 1.500 ha skov til salg.
På affaldsområdet har man nogle sikre forventninger om en mere effektiv drift via øget konkurrence.
Der forventes at være ressourcer at hente her.
Det skal undersøges og afprøves.
På vandmiljøområdet ved vi, at der er muligheder for en effektiv indsats omkring fornyelse af kloakker og rensningsanlæg.
Et meget grundigt gennemarbejdet beslutningsgrundlag er på vej omkring den kommende Vandmiljøplan III.
På klimaområdet skal omkostningseffektive virkemidler være i centrum, når indsatsen skal forbedres.
Det er blot for at nævne nogle af de områder, som man kan sætte ind over for.
»Grøn markedsøkonomi - mere miljø for pengene« er et godt redskab for regeringen til at opnå de ønskede mål for fornyelse af og forbedring i måden at gøre tingene på, nemlig forbedre miljøet og bevidstgøre befolkning og producenter om, at det skal kunne betale sig at opføre sig ordentligt på miljøområdet.